Ενα νέο κέντρο διασκέδασης φαίνεται ότι έχει «ξεφυτρώσει» το τελευταίο διάστημα στην εμβληματική παραλία του Αγίου Κοσμά που είχε απελευθερωθεί το 2007 ύστερα από αγώνες των κατοίκων του Ελληνικού και του τότε δημάρχου Χρήστου Κορτζίδη.

Η διαδικασία της τετράμηνης μίσθωσης κινήθηκε από την εταιρεία «Ελληνικόν Α.Ε.», της θυγατρικής του ΤΑΙΠΕΔ που διαχειρίζεται το δημόσιο ακίνητο των 6.200 στρεμμάτων, το οποίο πρόκειται να παραχωρηθεί στον επενδυτικό όμιλο με εκπρόσωπο τη Lamda Development.

Η μίσθωση, από τα στοιχεία που έχει στη διάθεσή της η «Εφ.Συν.», αφορά αποκλειστικά τη λειτουργία αναψυκτηρίου στο υπάρχον μονώροφο κτίσμα των 728 τετραγωνικών, ενώ η επιχείρηση έχει δικαίωμα να αναπτύξει ομπρέλες και ξαπλώστρες σε τμήμα 300 τετραγωνικών της παραλίας, όπως σημειώνεται στο τοπογραφικό τής «Ελληνικόν Α.Ε.».

Στην πραγματικότητα, όπως επιβεβαιώνεται από τη σελίδα της επιχείρησης στο facebook, αλλά και τις αφίσες που έχουν αναρτηθεί το κέντρο της πρωτεύουσας, στον χώρο του αναψυκτηρίου οργανώνονται διάφορα νυχτερινά events και πάρτι, καθώς και αγώνες μπιτς βόλεϊ σε γήπεδο που έχει διαμορφωθεί σε γειτονικό χώρο, ο οποίος δεν αναφέρεται στο τοπογραφικό.

Η «Εφ.Συν.» επικοινώνησε με τα γραφεία τής «Ελληνικόν Α.Ε.» για να ενημερωθεί σχετικά με το καθεστώς λειτουργίας του αναψυκτηρίου, αλλά πληροφορηθήκαμε ότι ο αρμόδιος υπάλληλος βρίσκεται σε διακοπές.

Να σημειωθεί ότι η άδεια χρήσης μουσικής χορηγείται από τη δημοτική αρχή, αλλά δεν είναι γνωστό αν έχει υποβληθεί σχετικό αίτημα στον Δήμο Ελληνικού-Αργυρούπολης.